আপনি ব্যাখ্যা করেছেন (# ১২.১.১) যে আপনার বঙ্গানুবাদটির প্রথম খণ্ড কেবল প্রথম আলো ব্লগে ছাপানো হয়েছে। সেক্ষেত্রে আপনার উল্লেখিত কপিরাইটজনিত সমস্যা ছাড়াও রিপোস্ট সংক্রান্ত নীতিমালার আলোকে একে কিছুটা ভিন্নভাবে দেখার সুযোগ হয়তো রয়েছে। কিন্তু তাতে যাওয়ার আগে, উদ্ভূত পরিস্থিতির আলোকে অন্য কিছু বিষয়ও বিবেচনায় আনা প্রয়োজন বলে মনে করি। ইয়াসমিন সাইকিয়ার লেখাটিকে নিয়ে খণ্ড খণ্ড আলোচনা এই ব্লগেও আগে বেশ কয়েকবার হয়েছে। মূ্ল্যায়নধর্মী পূর্ণাঙ্গ আলোচনা সেভাবে হয়নি, এবং সেটি হওয়ার সুযোগ তৈরি হয়েছে এখানকার একজন সহ-ব্লগার অস্মিতার অভিপ্রায় প্রকাশের পরিপ্রেক্ষিতে। এই আলোচনাটি কেন্দ্রীভূতভাবে এক জায়গায় হলে নিশ্চয়ই মুক্তাঙ্গন-এর পাঠকদের জন্যও তা অনুসরণ করা অনেক বেশি সহজ হয়, একই বিষয়ে দুটি আলাদা পোস্টে অংশগ্রহণের তুলনায়। যাঁরা এই ব্লগে সময় নিয়ে, কোনো ধরণের পার্থক্য না করে, দীর্ঘ মন্তব্য দেন, বলা বাহুল্য, তাঁদেরও অনেক সময় বাঁচে এতে। অন্য পোস্টে আপনার যদি ‘মূ্ল্যায়নধর্মী’ (সাইকিয়ার মূল লেখা বিষয়ে) কোনো বক্তব্য থেকে থাকে তা নিশ্চয়ই সেখানে প্রদান করতে আপনার কোনো আপত্তি থাকবে না। এই ক্ষেত্রে আমরা দেখতে পাচ্ছি মূল্যায়নধর্মী লেখার উদ্যোগটি অস্মিতাই আগে নিয়েছেন, আপনার মন্তব্যের পরিপ্রেক্ষিতেই। এর পরও আপনি যদি মনে করেন ‘মূল্যায়নধর্মী বক্তব্য’ (অনুবাদ নয়) আপনি অন্যের পোস্টে মন্তব্য আকারে দেবেন না, নিজের পৃথক পোস্ট আকারে দেবেন, তাহলে সে স্বাধীনতা তো আপনার সব সবময়ই থাকছে।